Dvojbi nema, ali sastav skriva Ima li pred ovako veliku utakmicu trener Burić nekih dilema oko sastava, neku poziciju za koju misli da bi možda mogao mijenjati?



- Sastav je tu, imamo ga, nemam dvojbi. Sve je organizirano, radili smo i na treningu, tako da znam kako ćemo i tko će igrati.



Onda koji je sastav?



- Ne smijem ga danas reći.



Burić ima iskustva za ovakve susrete Iako je na početku samostalne trenerske karijere Damir Burić se nalazio u ovakvim situacijama, nije njegova "bila zadnja", ali iskustva ima.



- Asistirao sam u momčadima koje su se borile za ulazak u Bundesligu, bilo je dosta jakih utakmica u mojoj karijeri i u Ligi prvaka s Bayer Leverkusenom kada smo bili u grupi s Chelseajem, Genkom i Valencijom i kao drugi prošli, a pobijedili i Chelsea koji je te godine bio prvi. Ali, za mene je ovo velika utakmica, važna, osjećam poseban naboj. Ovo puno znači za klub, svi smo djelatnici kluba i svi znamo koliko ova utakmica znači za klub.



Duttova potpora na sportskoj razini Tijekom trenerskog posla u njemačkoj Burić je bio asistent Robina Dutta, je li tražio sada neki savjet, što i kako protiv Libereca?



- Redovito se čujemo, ali ovdje sam ja taj koji je upoznat sa situacijom koja jest. Ne može se dati savjet ako ne pratiš ligu i ne znaš stanje. Čujemo se, u prijateljskom smo odnosu, to je jasno, onako sportski mi kaže "drži se", "samo hrabro" u tom stilu, ništa konkretnije.



Prvo prođimo pa onda premije Priča se već danima o tome, čak je i predsjednik Brbić najavio da će biti premija, ali da to ostaje unutar svlačionice. Što trener Burić misli o svemu tome?



- Uvijek je fokus na to kako pobijediti utakmicu, a o tome se priča poslije. Klub će imati dobar osjećaj da nagradi igrače, ako se dogodi prolaz. Sada je najvažnije koncentrirati se na utakmicu.



Ljubav velika, interes nikada veći Još jučer su redovi bili na Poljudu, gleda se ta jedna karta koja osigurava mjesto na tribinama. Pritisak je veliki, ali ...



- Kad naš blagajnik Duje Bilić kaže da već 33 godine nije vidio ovakvu potražnju za ulaznicama onda shvatiš koliko je Hajduk bio i dalje će biti veliki klub. Na nama je da na terenu to potvrdimo. Svi smo motivirani, volio bih da utakmica krene što prije, dugo je čekati 20 sati – kaže Burić.



